Sidnejska "Opera"
Sidnejska Opera (engleski: Sydney Opera House) jedna je od najpoznatijih građevina u Sydneyju (Australija), ali i svijetu. Zbog toga je 28. juna 2007. uvrštena na UNESCO-ov Spisak mjesta svjetske baštine u Australiji i Okeaniji. Građena je od 1959. do 1973. po projektu danskog arhitekta Jørna Utzona. Smještena je blizu Sidnejskog lučkog mosta te zajedno s njim i okolinom pruža lijep prizor. Jedna je od najzaposlenijih koncertnih dvorana na svijetu s više od 1500 izvedbi i više od 1,2 miliona posjetilaca svake godine. U njoj djeluje više institucija: Australijska opera, Australijski balet, Sidnejsko pozorište i Sidnejski simfonijski orkestar. Ona je i jedna od najvećih turističkih atrakcija u Australiji s više od sedam miliona posjetilaca godišnje, od kojih približno 300.000 obavi detaljan obilazak s vodičem.